חוק ניוד מידע רפואי (תיקון מס' 2), התשפ"ה–2025
סטטוס: התקבלה בקריאה שלישית
כנסת: 25
סוג הצעה: פרטית
ועדה: ועדת הבריאות
יוזמים: יונתן מישרקי, ארז מלול, רון כץ
תחילה: 2025-07-06T00:00:00
פרסום: ספר החוקים, 06/07/2025, מס' חוברת 3439, עמ' 712
שמות קודמים:
Name: הצעת חוק ניוד מידע רפואי (תיקון מס' 2), התשפ"ה–2025
Value: בקריאה השנייה והשלישית
Name: הצעת חוק ניוד מידע רפואי (תיקון מס' 2) (הוספת גופים ציבוריים), התשפ"ה–2025
Value: בקריאה הראשונה
Name: הצעת חוק ניוד מידע רפואי (תיקון - הוספת גופים ציבוריים), התשפ"ה-2024
Value: בדיון המוקדם
תקציר:
תיקון זה לחוק ניוד מידע רפואי, מוסיף לנותני שירותי הבריאות בחוק את חיל הרפואה של צה"ל ואת מחלקת הרפואה של שב"ס וכן גופים ציבוריים אחרים האחראים למתן טיפול רפואי, המנויים בתוספת השנייה: משרד הביטחון לעניין מתן טיפול רפואי לנכי צה"ל ומשרד הרווחה והביטחון החברתי לעניין מתן טיפול רפואי במעונות. גופים אלה יחויבו להעביר מידע רפואי על פי הוראות החוק ויהיו רשאים לבקש היתר לקבלת מידע רפואי למטרות המנויות בחוק. לגבי חיל הרפואה של צה"ל ומחלקת הרפואה של שב"ס, נקבעו הוראות הדומות לאלה הקבועות בחוק לגבי קופת החולים המבטחת של אדם, מכיוון שכל עוד חייל זכאי לשירותי בריאות מחיל הרפואה לפי חוק ביטוח בריאות ממלכתי, חיל הרפואה הוא האחראי למתן הטיפול הרפואי וכך גם מחלקת הרפואה של שב"ס לגבי אסיר כל עוד הוא מוחזק במשמורת. בין היתר, נקבעו הוראות כאמור לעניין העברת התיק הרפואי מקופת החולים שבה היה מבוטח החייל לחיל הרפואה או שבה היה מבוטח האסיר למחלקת הרפואה בשב"ס, וחזרה לקופת החולים המבטחת לאחר סיום זכאותו של חייל לשירותי בריאות כאמור או לאחר סיום החזקת אסיר במשמורת, וכן לעניין הרשאת גישה מתמשכת למידע הרפואי על אודות חייל או אסיר.

שנית, התיקון לחוק מסמיך את מנכ"ל משרד הבריאות לתת היתר לקבלת מידע רפואי גם לגוף ציבורי המנוי בתוספת השלישית, המבקש מידע רפואי לגבי אדם, הדרוש לשם מתן זכות או שירות שהגוף הציבורי נותן, לפי דין או מכוח תפקידו הציבורי, והכרוכים בקבלת מידע רפואי, כמפורט באותה תוספת לגבי כל גוף ציבורי, ובלבד שמתקיימים לגבי הגוף הציבורי יתר התנאים שבחוק, וביניהם כאמור דרישה להסכמת אותו אדם. בתוספת השלישית מנויים המוסד לביטוח לאומי, משרד הביטחון, משרד הבריאות, משרד הרווחה והביטחון החברתי, משרד התחבורה והבטיחות בדרכים, ורשות התעופה האזרחית, לגבי זכויות ושירותים המנויים בתוספת זו. לעניין זה נקבע כי הגוף הציבורי לא יתנה מתן זכות או שירות בהסכמה של האדם להעברת המידע הרפואי לגביו לפי החוק, וכי זכויותיו של אדם או השירותים שיינתנו לו לא ייפגעו אם לא הסכים להעברת המידע הרפואי לגביו למטרת מתן זכויות או מתן שירותים לפי החוק. 

כמו כן, לגבי הרשאת גישה מתמשכת למידע הרפואי למטרת מתן זכויות או מתן שירותים, נקבע כי בקשת ההסכמה למתן הרשאת גישה למידע הרפואי שתוצג לאדם תכלול גם אפשרות להסכים להרשאת גישה חד-פעמית בלבד, וכן נקבע כי אין לעשות שימוש בהרשאת גישה מתמשכת לאחר קביעת הזכאות לזכות או סיום מתן השירות. המנהל יהיה רשאי לקבוע בנוהל כי לעניין מתן זכות או שירות מסוימים, יכול שתינתן הרשאת גישה מתמשכת גם לתקופות שעולות על שנה, בכפוף לכך שניתנה הסכמת האדם, אם המנהל מצא כי מאפייני מתן הזכות או השירות מצביעים על קיומו של צורך בהרשאת גישה מתמשכת בנסיבות אלה.

כמו כן נקבע כי שר הבריאות, בהסכמת שר האוצר והשר הממונה על הגוף הציבורי הנוגע בדבר, ובאישור ועדת הבריאות של הכנסת, יהיה רשאי לתקן בצו את התוספת השנייה ואת התוספת השלישית, ובכך לאפשר הוספת גופים ציבוריים בהמשך.  

לבסוף, כדי לאפשר לגופים שנוספו בתיקון זה כנותני שירותי בריאות להיערך ליישום החוק, נקבעה תחולה הדרגתית לגבי שב"ס, משרד הביטחון ומשרד הרווחה והביטחון החברתי, כך שהם יחויבו בהעברת מידע לגבי סלי מידע שנה מאוחר יותר מהמועדים הקבועים כיום בחוק, וכן נקבע כי השר הממונה עליהם, באישור ועדת הבריאות של הכנסת יהיה רשאי לדחות בצו מועדים אלה לגביהם, כולם או חלקם, בתקופות נוספות שלא יעלו על שנה במצטבר, לאחר ששקל, בין השאר, את השלמת ההיערכות ליישום החוק, ובכלל זה המשאבים הנדרשים לכך. כמו כן, תוקנה ההוראה המאפשרת לשר הבריאות, באישור הוועדה, לדחות בצו את המועדים המקוריים הקבועים בחוק בשתי תקופות נוספות שלא יעלו על שנתיים כל אחת, כך שהיא חלה גם לעניין נותני שירותי בריאות שנוספו בתיקון זה.